วิทเยนตร์ มุตตามระ
**วิทเยนทร์ มุตตามระ** ชื่อเล่น **เอ๋** อดีตผู้ประกาศข่าวทางช่องท็อปนิวส์ และอดีตกรรมการผู้จัดการสถานีโทรทัศน์ฟ้าวันใหม่ รวมถึงเคยสมัครสมาชิกสภาผู้แทนราษฎรพรรคประชาธิปัตย์

ประวัติ
-------

วิทเยนทร์เกิดเมื่อวันที่ 26 ธันวาคม พ.ศ. 2511 (54 ปี) เป็นบุตรของ น.ท.กมล มุตตามระ และนางสมทรง มุตตามระ (สกุลเดิม: กัมปนาทแสนยากร) เป็นหลานของ พล.อ.หลวงกัมปนาทแสนยากร อดีตองคมนตรี

### การศึกษา

* ระดับมัธยมศึกษา โรงเรียนบดินทรเดชา (สิงห์ สิงหเสนี)
* ปริญญาตรี คณะรัฐศาสตร์ มหาวิทยาลัยธรรมศาสตร์ เอกบริหารรัฐกิจ
* ปริญญาโท บริหารธุรกิจระหว่างประเทศ ศึกษาเกี่ยวกับเศรษฐกิจและวัฒนธรรมทางธุรกิจของประเทศชายฝั่งมหาสมุทรแปซิฟิก มหาวิทยาลัยโดมินิกันแห่งแคลิฟอร์เนีย รัฐแคลิฟอร์เนีย สหรัฐ

การทำงาน
--------

### บทบาทด้านสิ่งแวดล้อม

วิทเยนทร์เคยเป็นประธานชมรมผู้ประกอบการธุรกิจดำน้ำกรุงเทพฯ (BDOC) และเป็นผู้ร่วมก่อตั้ง และเป็นกรรมการและเลขานุการมูลนิธิเพื่อทะเล เมื่อประเทศไทยประสบเหตุแผ่นดินไหวและสึนามิเมื่อปลายปี พ.ศ. 2547 ได้ประกาศรับอาสาสมัครนักดำน้ำมืออาชีพ เพื่อร่วมสำรวจความเสียหายของแนวปะการัง และเพื่อช่วยกันฟื้นฟูสภาพแนวปะการังที่ได้รับความเสียหายจากสึนามิด้วย

และจากบทบาทครั้งนั้น ทำให้วิทเยนทร์และมูลนิธิเพื่อทะเลได้มีบทบาทต่อเนื่องในเรื่องการทำปะการังเทียมบริเวณแหล่งดำน้ำฝั่งทะเลอันดามัน ผ่านโครงการ "ฝูงบินปะการัง" โดยขอเครื่องบินปลดประจำการจากกองทัพอากาศจำนวน 10 ลำ มาจมเป็นปะการังเทียม

นอกจากนี้ วิทเยนทร์และมูลนิธิเพื่อทะเลยังทำหน้าที่รณรงค์ให้ความรู้เพื่อการปกป้องสิ่งแวดล้อมทางทะเล ยังเป็นผู้ริเริ่มโครงการเยาวชนสัมผัสชีวิตใต้ท้องทะเลไทย เพื่อสอนเยาวชนให้เป็นนักดำน้ำและเรียนรู้ระบบนิเวศวิทยาทางทะเลด้วย

### บทบาทด้านการเมือง

* พ.ศ. 2550 สมัครรับเลือกตั้งเป็นสมาชิกสภาผู้แทนราษฎร กรุงเทพมหานคร เขต 5 (ดอนเมือง สายไหม บางเขน) พรรคประชาธิปัตย์
* เลขานุการรัฐมนตรีประจำสำนักนายกรัฐมนตรี (สาทิตย์ วงศ์หนองเตย)
* พ.ศ. 2554 สมัครรับเลือกตั้งเป็นสมาชิกสภาผู้แทนราษฎร กรุงเทพมหานคร เขต 14 (บางเขน) พรรคประชาธิปัตย์

### บทบาทด้านการช่วยเหลือผู้ประภัยน้ำท่วม

เมื่อเกิดอุทกภัยในประเทศไทย พ.ศ. 2553 รัฐบาลอภิสิทธิ์ เวชชาชีวะ ได้จัดตั้งศูนย์ประสานการช่วยเหลือเยียวยาผู้ประสบอุทกภัยขึ้น มีอภิรักษ์ โกษะโยธิน ที่ปรึกษานายกรัฐมนตรี เป็นผู้อำนวยการศูนย์ โดยวิทเยนทร์เป็นรองผู้อำนวยการศูนย์ ทำหน้าที่ประสานงานกับองค์กรต่างๆ ทั้งรัฐและเอกชน ในการให้ความช่วยเหลือเยียวยาผู้ประสบอุทกภัย รวมทั้งการรับเรื่องร้องเรียนจากประชาชนที่ได้รับความเสียหายจากเหตุการณ์อุทกภัย ต่อมาอภิรักษ์ได้ลาออกจากตำแหน่งที่ปรึกษานายกรัฐมนตรี เพื่อลงสมัครรับเลือกตั้งซ่อม ส.ส.เขต 2 กรุงเทพมหานคร ครม. มีมติให้วิทเยนทร์ทำหน้าที่รักษาการผู้อำนวยการศูนย์ประสานการช่วยเหลือเยียวยาผู้ประสบอุทกภัยไปตลอดจนมีการเลือกตั้งใหม่

### บทบาทด้านสื่อมวลชน

เมื่อครั้งเป็นเลขานุการรัฐมนตรีประจำสำนักนายกรัฐมนตรี วิทเยนทร์ได้รับมอบหมายให้มีหน้าที่ประสานงานสื่อมวลชน โดยมีบทบาทในช่วงรับมือวิกฤตการณ์การเมืองไทย พ.ศ. 2552–2553 และเป็นทีมงานจัดรายการเชื่อมั่นประเทศไทยกับนายกฯ อภิสิทธิ์

หลังการเลือกตั้งในปี พ.ศ. 2554 วิทเยนทร์ได้รับตำแหน่งเป็นผู้บริหารสถานีโทรทัศน์บลูสกายแชนแนล โดยมีตำแหน่งเป็นกรรมการผู้จัดการ และเป็นผู้จัดรายการฟ้าวันใหม่ ร่วมกับถนอม อ่อนเกตุพล ด้วย แต่หลังเกิดวิกฤตการณ์การเมืองไทย พ.ศ. 2556–2557 สถานีโทรทัศน์บลูสกายถูกระงับการออกอากาศเป็นระยะเวลา 3 เดือน ตามคำสั่งกองอำนวยการรักษาความสงบเรียบร้อย ฉบับที่ 6/2557 และประกาศคณะรักษาความสงบแห่งชาติ ฉบับที่ 15/2557 ก่อนจะกลับมาออกอากาศอีกครั้งในชื่อสถานีโทรทัศน์ฟ้าวันใหม่ โดยยังมีวิทเยนทร์เป็นผู้บริหารสถานีตามเดิม และรับหน้าที่ผู้จัดรายการฟ้าวันใหม่ สายตรงบลูสกาย ถอนพิษ และข่าวคาใจ ซึ่งจัดคู่กับอัญชะลี ไพรีรัก

ในปี พ.ศ. 2564 วิทเยนทร์ได้มาร่วมงานกับช่องท็อปนิวส์ เพื่อจัดรายการคู่กับอัญชะลีอีกครั้ง ในชื่อ "ข่าวเที่ยงตรง" ก่อนที่หนึ่งเดือนต่อมาจะเปลี่ยนชื่อรายการเป็น "TOP ข่าวเที่ยง"

รางวัลที่เคยได้รับ
------------------

* พ.ศ. 2541 บุคคลตัวอย่างประจำปี สาขาธุรกิจบริการท่องเที่ยว
* พ.ศ. 2547 ศิษย์การบินดีเด่น หน่วยฝึกการบินพลเรือน ฝูงบิน 604 กองทัพอากาศ
* พ.ศ. 2547 ประกาศเกียติคุณชั้นสามัญ สภากาชาดไทย ประทานโดย พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ
* พ.ศ. 2549 ประกาศเกียติคุณชั้นสาม สภากาชาดไทย ประทานโดย พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ

เครื่องราชอิสริยาภรณ์
---------------------

* พ.ศ. 2553 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)
* พ.ศ. 2552 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
* พ.ศ. 2556 –  เหรียญกาชาดสมนาคุณ ชั้นที่ 1 (เหรียญทอง)

อ้างอิง
-------

1. ↑  คอลัมน์: คนตามข่าว: วิทเยนทร์ มุตตามระ รักษาการ ศชอ.'ชีวิตหนีไม่พ้นน้ำ' หนังสือพิมพ์มติชน ฉบับวันที่ 12 เมษายน 2554 โดยดุษฎี สนเทศ
2. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2013-09-18. สืบค้นเมื่อ 2014-05-02.
3. ↑  นิติวิทยาศาสตร์บี้ตร. โผล่หัวรับชอบสึนามิ หนังสือพิมพ์ไทยโพสต์ ฉบับวันที่ 14 มกราคม 2548
4. ↑
5. ↑
6. ↑
7. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2012-08-21. สืบค้นเมื่อ 2014-05-02.
8. ↑  "สำเนาที่เก็บถาวร" (PDF). คลังข้อมูลเก่าเก็บจากแหล่งเดิม (PDF)เมื่อ 2011-06-16. สืบค้นเมื่อ 2014-05-02.
9. ↑  มติคณะรัฐมนตรี วันที่ 27 ตุลาคม 2553 เรื่องการประชุมคณะกรรมการอำนวยการ กำกับ ติดตามการช่วยเหลือผู้ประสบอุทกภัย
10. ↑
11. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๓, เล่ม ๑๒๗ ตอนที่ ๑๔ ข หน้า ๑๗๘, ๘ ธันวาคม ๒๕๕๓
12. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๒, เล่ม ๑๒๖ ตอนที่ ๑๖ ข หน้า ๓, ๔ ธันวาคม ๒๕๕๒